R o z h o d n u t i e
Rady colnej únie  Českej republiky a Slovenskej republiky
č. 27 zo dňa 13. decembra 2002

Rada colnej únie   Českej republiky a Slovenskej republiky

A/   b e r i e   n a    v e d o m i e

1.	Prevzatie predsedníctva Rady colnej únie na 21. funkčné obdobie podpredsedom vlády a ministrom hospodárstva a pre správu a privatizáciu národného majetku Slovenskej republiky;

2.	Kontrolu plnenia úloh zo zasadnutí Rady colnej únie; 

3.	Výsledky rokovania Výboru pre koordináciu hospodárskej politiky v poľnohospodárstve;

4.	Ústnu informáciu k Návrhu colných sadzobníkov ČR a SR na rok 2003, ktoré boli Radou prerokované mimo zasadnutia formou „per rollam“;

5.	Informáciu o dojednávaní dohôd o voľnom obchode v roku 2003, spoločnom pre Českú republiku a Slovenskú republiku;

6.	Ústnu informáciu o činnosti Medzirezortnej konzultačnej skupiny a špecializovaných pracovných skupín;

7.	Ústnu informáciu o stretnutí predsedov vlád Českej republiky a Slovenskej republiky dňa 30. novembra 2002;

8.	Ústnu informáciu o výsledku následnej finančnej kontroly hospodárenia s prostriedkami štátneho rozpočtu na Stálom sekretariáte Rady colnej únie;

B/    k o n š t a t u j e,

že čerpanie rozpočtu Stáleho sekretariátu Rady colnej únie v roku 2002 sa realizuje v súlade s prijatými zásadami; 

C/    s c h v a ľ u j e

1.	Správu o súčasnom vývoji vzájomného obchodu medzi ČR  a  SR  (vrátane plnenia úloh vyplývajúcich  z prílohy  k bodu  G/1  rozhodnutia  Rady  č. 19 zo dňa 8. novembra 1999) a oceňuje a podporuje  aktivity podnikateľských a zamestnávateľských organizácií oboch krajín v rozvíjaní vzájomnej hospodárskej spolupráce;

2.	Rozpočet Stáleho sekretariátu Rady colnej únie na rok 2003 v celkovom objeme   16 040 tis. Sk;

3.	Ústnu dohodu ministra priemyslu a obchodu ČR a podpredsedu vlády a ministra hospodárstva a pre správu a privatizáciu národného majetku SR o tom, že nebudú prijímané žiadne nové ochranné opatrenia podľa čl. 22 Zmluvy medzi ČR a SR o vytvorení colnej únie a uplatňovanie už prijatých ochranných opatrení bude ukončené dňom 31. 12. 2002 s výnimkou recipročne prijatých opatrení na dovozy cukru, ktoré budú uplatňované do doby vstupu ČR a SR do EÚ;

D/   o d p o r ú č a

1. ministrovi poľnohospodárstva ČR a ministrovi pôdohospodárstva SR v spolupráci s ministrom priemyslu a obchodu ČR a podpredsedom vlády a ministrom hospodárstva a pre správu a privatizáciu národného majetku SR

pri rokovaniach s maďarskou stranou o ďalšej  liberalizácii obchodu s poľnohospodárskymi a potravinárskymi výrobkami postupovať koordinovane a v 51. týždni v roku 2002 uskutočniť rokovanie expertov ČR a SR k tejto problematike;

2. ministrom – členom Rady 

v rozsahu pôsobnosti svojich rezortov a v spolupráci s Podnikateľskou a zamestnávateľskou radou ČR, Slovenskou obchodnou a priemyselnou komorou, Asociáciou zamestnávateľských zväzov a združení SR, Slovenskou poľnohospodárskou a potravinárskou komorou pokračovať v realizovaní aktivít, ktoré prispejú k obnoveniu dynamiky vzájomného obchodu;

E/      u k l a d á

 1.   generálnemu  riaditeľovi   Stáleho sekretariátu  v spolupráci  s  členmi 
 Rady

  pripraviť komplexný materiál o ukončení činnosti Rady colnej únie, Stáleho     
  sekretariátu Rady colnej únie a o otázkach ďalšej spolupráce zmluvných strán

						       T : jarné zasadnutie Rady v roku 2003

2.  generálnemu riaditeľovi Stáleho sekretariátu v spolupráci s ministerstvami zastúpenými v Rade 

predkladať podľa   potreby,   najmenej   raz ročne,  Rade  colnej   únie    správu o aktuálnom  vývoji  vzájomného obchodu medzi ČR a SR;

3.   generálnemu riaditeľovi Stáleho sekretariátu Rady colnej únie

a) informovať   Radu   colnej únie o definitívnych výsledkoch čerpania rozpočtu  
    Stáleho    sekretariátu   Rady   colnej   únie   za  rok   2002 po ročnej účtovnej   
    závierke
                                                                 
                                                                                T: jarné zasadnutie Rady v roku 2003;
            
             b) zabezpečiť   čerpanie  finančných   prostriedkov    v   roku   2003   v    súlade    
                  so  schváleným  rozpočtom
                                                                                T: priebežne 

   	       Súčasťou  rozhodnutia  Rady  colnej únie Českej republiky  a  Slovenskej  republiky č. 27 je záznam č. 27 zo zasadnutia Rady, ktoré sa uskutočnilo v Bratislave                     dňa 13. decembra 2002.

                  

                                                                                                Robert Nemcsics, v. r.
                                                                                                          predseda
                                                                                                   Rady colnej únie

Z á z n a m   č.  27
z 21. riadneho zasadnutia Rady colnej únie Českej republiky
 a  Slovenskej republiky, ktoré sa uskutočnilo v Bratislave
 dňa 13. decembra 2002

Zasadnutia sa zúčastnili:

         Za Českú republiku:

•	Členovia Rady colnej únie:

Jiří Rusnok              -  minister priemyslu a obchodu
Rudolf  Jánský        -  námestník ministra poľnohospodárstva, v zastúpení ministra
Yvona Legierska     -  námestníčka ministra financií, v zastúpení ministra
Rudolf Jindrák        -  námestník ministra zahraničných vecí, v zastúpení ministra

•	Prizvaní:

Za Veľvyslanectvo ČR v SR:   Rudolf  Slánský
                                                    Jan Peroutka
					     František Mach

Za  MPO ČR:    Miroslav Somol
                            Lubomír Poul
                            Vladimíra Říhová
                            Svatopluk  Leitgeb
                            Olga Vodičková
                            Pavel Kabát
                            Eva  Glendová

Za  MZe ČR:     Iva  Pecháčková

Za  MF ČR:       Zdeněk  Richtr
                            Martin  Hanuš

Za  MZV ČR:    Ivan  Chválny

                       
Za Slovenskú republiku:

•	Členovia Rady colnej únie:

Robert Nemcsics                       - podpredseda vlády a minister hospodárstva 
                                                     a pre  správu  a privatizáciu národného majetku
Marián Radošovský                   - štátny tajomník Ministerstva pôdohospodárstva SR, 
                                                      v zastúpení ministra
Vladimil  Podstránsky               -  štátny  tajomník Ministerstva financií SR, v zastúpení 
                                                      ministra
József Berényi                           -  štátny tajomník Ministerstva zahraničných vecí SR,
                                                      v zastúpení ministra 

•	Prizvaní:

Za Veľvyslanectvo SR v ČR:     Ladislav  Ballek
                                                      Anna  Joštiaková
                                                      Ľubica Nejezchlebová

Za  MH SR:     Eva Šimková
                          Štefan  Burda
                          Stanislav  Kubinec
                          Eduard  Polák
	                     Katarína Ševčíková

Za MZV SR:    Žigmund Bertók

Za  MP SR:      Ladislav Dobos
                          Zuzana Nouzovská

Za MF SR:       Dagmar  Moravčíková

Za  CR SR:       Milan Jasenovec
			   Ján Tupý

Za  Stály sekretariát Rady  colnej únie:

Jaromír  Císař  -  generálny riaditeľ

Prizvaní:  Jozef  Rajtar 
                  Valéria  Rybárová
                  Bohuslav  Srna
                  Ľubica Janovská
                  Gabriela  Matusová
                  Emil Kašička
                   
1.  Otvorenie rokovania

          Podpredseda vlády a minister hospodárstva a  pre správu a privatizáciu národného majetku  Slovenskej republiky privítal členov Rady colnej únie (ďalej len „Rada“)                  a prizvaných na jej  zasadnutí. Predseda Rady a minister  priemyslu  a obchodu  ČR  poďakoval v mene českej delegácie za privítanie a organizačné zabezpečenie. 

K predloženému návrhu programu uplatnil predseda Rady a minister priemyslu a obchodu ČR pripomienky a návrh programu bol upravený nasledovne: Z návrhu bol vypustený bod 8/c – Problematika zvýšených dovozov splietaných laniek, lán a káblov pôvodom zo SR do ČR vrátane návrhov opatrení  a  bol zaradený  bod  – Ústna informácia o stretnutí predsedov vlád ČR a SR dňa 30. novembra 2002 v Bratislave.  Takto upravený návrh programu členovia Rady  odsúhlasili.

Minister priemyslu a obchodu ČR informoval, že po skončení zasadnutia Rady podpíše námestník ministra poľnohospodárstva ČR a štátny tajomník MP SR Dohodu medzi vládou Českej republiky a vládou Slovenskej republiky o vzájomnom uznávaní výsledkov laboratórnych skúšok u poľnohospodárskych a potravinárskych výrobkov.

Program rokovania je uvedený v prílohe tohto záznamu.

2.  Prevzatie predsedníctva Rady colnej únie

 Na základe článku 30 Zmluvy medzi Slovenskou republikou a Českou republikou o vytvorení colnej únie a v zmysle článku 2, bod 2  Štatútu  Rady colnej únie prevzal predsedníctvo Rady na dvadsiate prvé funkčné obdobie podpredseda vlády a minister hospodárstva a pre správu a privatizáciu národného majetku Slovenskej republiky Robert Nemcsics. Po prevzatí predsedníctva viedol rokovanie Rady.

3.  Kontrola plnenia úloh zo zasadnutí Rady colnej únie Slovenskej republiky a Českej   
     republiky

          Materiál predložil generálny riaditeľ Stáleho sekretariátu Rady colnej únie (ďalej len „Stály sekretariát“).

          Úlohy   prijaté  Radou   na   jej  zasadnutiach  16. novembra  2000,   2. novembra 2001
 a 17. mája 2002 sú splnené, resp. sa priebežne plnia.

	V súvislosti s plnením úlohy G/3 rozhodnutia Rady č. 21 zo dňa 16. novembra 2000 generálny riaditeľ Stáleho sekretariátu podal doplňujúcu informáciu o tom, že  Zmluva medzi Českou republikou a Slovenskou republikou o zmene článku 38 Zmluvy medzi Českou republikou a Slovenskou republikou o vytvorení colnej únie bola podpísaná dňa 30. novembra 2002 predsedom vlády ČR a predsedom vlády SR.

	Priebežne sa plnia úlohy týkajúce sa realizovania aktivít, ktoré prispejú k zlepšeniu vzájomného obchodu medzi zmluvnými stranami. Stav ich plnenia je zapracovaný v správe, ktorá bola  pod bodom 6 zaradená do programu  zasadnutia Rady. Rovnako tomu je aj pri plnení úloh o činnosti Medzirezortnej konzultačnej skupiny a špecializovaných pracovných skupín. Informácia o ich plnení bola zaradená do bodu „Rôzne“. Stály sekretariát venuje trvalú pozornosť koordinovaniu činnosti pracovnej skupiny pre prístupový proces Českej republiky a Slovenskej republiky do Európskej únie. Výsledky jej činnosti budú vyhodnotené v správe na zasadnutí Rady  v roku 2003.

	Hospodárenie Stáleho sekretariátu a čerpanie finančných prostriedkov sa uskutočňuje v súlade so schváleným rozpočtom a bolo zaradené ako samostatný bod rokovania Rady.

	Rada vzala predloženú kontrolu plnenia úloh na vedomie a uložila generálnemu riaditeľovi Stáleho sekretariátu v spolupráci s ministerstvami, ktorých ministri sú členmi Rady,  pripraviť na jarné zasadnutie Rady v roku 2003 komplexný materiál o ukončení činnosti Rady, Stáleho sekretariátu a o otázkach ďalšej spolupráce zmluvných strán.

4.    Výsledky      rokovania      Výboru      pre   koordináciu     hospodárskej       politiky
      v poľnohospodárstve

Materiál uviedol námestník ministra poľnohospodárstva ČR. Vo svojom vystúpení podrobne informoval o prerokovaných otázkach agropotravinárskeho sektoru vo Výbore.

K problematike ochranných opatrení minister priemyslu a obchodu ČR informoval o ústnej dohode s podpredsedom vlády a ministrom hospodárstva a  pre správu a privatizáciu národného majetku SR. Podľa tejto dohody ČR a SR nebudú  podľa  článku 22 Zmluvy medzi ČR a SR o vytvorení colnej únie prijímať žiadne nové ochranné opatrenia obmedzujúce vzájomný obchod. Dňom 31. 12. 2002 bude zároveň ukončené uplatňovanie prijatých ochranných opatrení, s výnimkou recipročne prijatých opatrení na dovozy cukru, ktoré budú uplatňované do doby vstupu ČR a SR do EÚ. V tomto zmysle bol upravený predložený návrh rozhodnutia.

V súvislosti s ďalšou liberalizáciou obchodu s agropotravinárskymi výrobkami   s Bulharskou republikou námestník ministra poľnohospodárstva ČR informoval o výsledkoch ďalšieho kola technických konzultácií, ktoré sa uskutočnilo dňa 29. 11. 2002 v Sofii. Napriek tomu, že podnet na ďalšiu liberalizáciu podala bulharská strana, pri prerokovávaní konkrétnych položiek začala na tomto rokovaní zastávať opačný postoj. Tento postup bulharskej strany  pravdepodobne  súvisí so    skutočnosťou,    že  Bulharsko       nebolo dňa 9. 10. 2002 zaradené EK do prvej vlny pristupujúcich krajín a teraz zvažuje, či nebude ekonomicky výhodnejšie chrániť svoj trh. Ďalšie kolo technických konzultácií sa uskutoční v Prahe vo februári 2003. Nie je vylúčené, že bulharská strana  od ďalšej liberalizácie odstúpi. 

Materiál bol doplnený o aktuálnu informáciu o podpise Dohody o prístupe Chorvátskej republiky k CEFTA. Dohoda bola  podpísaná dňa 5. 12. 2002 v Záhrebe  a   bude sa vykonávať  od 1. 3. 2003.

	Liberalizácia agrárneho obchodu medzi ČR/SR a Slovinskom bola dokončená podpisom Dodatkového protokolu č. 12 dňa 5. 12. 2002 v Záhrebe a bude sa vykonávať        od 1. 1. 2003.

	Na českej strane sa nebudú uplatňovať novo dohodnuté koncesie s lotyšskou stranou. Lotyšská vláda rozhodla, že pokiaľ sa liberalizácia obchodu neukončí podpisom záverečného dokumentu do konca roku 2002, nebude môcť byť liberalizácia obchodu dohodnutá. Na lotyšskej strane nie je možné predbežné vykonávanie dohôd, a preto česká strana  z časových dôvodov nebude môcť uplatňovať novo dohodnuté koncesie voči Lotyšsku.

	Rada  vzala na vedomie výsledky rokovania Výboru pre koordináciu hospodárskej politiky v poľnohospodárstve.

5.  Návrh colných sadzobníkov ČR a SR na rok 2003

Návrh colných sadzobníkov ČR a SR na rok 2003 bol  prerokovaný  mimo zasadnutia Rady skrátenou formou „per rollam“, čím bolo splnené  rozhodnutie Rady  č. 11 bod C zo dňa  25. novembra1996, ktoré ukladá ministrovi financií ČR a ministrovi financií SR prerokovať návrh colných sadzobníkov v Rade pred ich schválením vo vláde ČR a vláde SR.

K návrhu sa v pripomienkovom konaní súhlasne vyjadrili  všetci členovia Rady a následne dňa 29. 11. 2002 podpísal predseda Rady Záznam č. 26 a Rozhodnutie č. 26 k Návrhu colných sadzobníkov ČR a SR na rok 2003. Návrh colných sadzobníkov česká vláda prerokovala a schválila dňa 2. decembra 2002 uznesením č. 1192 a slovenská vláda             dňa 4. decembra 2002 uznesením č. 1297.

6.	Správa o súčasnom vývoji vzájomného obchodu medzi SR a ČR (vrátane plnenie úloh vyplývajúcich z prílohy k bodu G/1 rozhodnutia Rady colnej únie č. 19 zo dňa           8. novembra 1999)

	Materiál uviedol generálny riaditeľ Stáleho sekretariátu, ktorý vo svojom  vystúpení informoval, že rozhodnutie Rady prerokovať pripomienky a sťažnosti zástupcov podnikateľských subjektov ČR a SR k prekážkam vzájomného obchodu sa stretlo s priaznivým ohlasom a významne sa prejavuje v posilnení aktivít podnikateľov oboch republík.

	V diskusii minister priemyslu a obchodu ČR a podpredseda vlády a minister hospodárstva a pre správu a privatizáciu národného majetku SR zhodne konštatovali, že ťažiskom spolupráce zameranej na zlepšenie vzájomného obchodu je iniciatíva jednotlivých podnikateľských subjektov, pričom úlohou štátnych orgánov je vytvárať podmienky, respektíve odstraňovať bariéry pri jej realizácii.

	Členovia Rady ocenili a vyjadrili podporu aktivitám podnikateľských a zamestnávateľských organizácií oboch republík v rozvíjaní vzájomnej hospodárskej spolupráce a v tomto zmysle navrhli doplniť návrh rozhodnutia.

	Námestníčka ministra financií ČR informovala, že v rámci spolupráce zmluvných strán v oblasti hraničných priechodov s cieľom zlepšenia služieb a zvýšenia priepustnosti na  hraniciach sa pripravuje rokovanie štátneho tajomníka MF SR a námestníčky ministra financií ČR, ktoré sa uskutoční v januári 2003 po ukončení rokovania expertných skupín v danej oblasti.

	Rada schválila Správu o súčasnom vývoji vzájomného obchodu medzi ČR a SR  (vrátane plnenia úloh vyplývajúcich z prílohy k bodu G/1 rozhodnutia Rady colnej únie č. 19 zo dňa 8. novembra 1999) s doplnením rozhodnutia, schváleným jej členmi.

	Rada odporučila ministrom – členom Rady v rozsahu pôsobnosti svojich rezortov a v spolupráci s Podnikateľskou a zamestnávateľskou radou ČR, Slovenskou obchodnou a priemyselnou komorou, Asociáciou zamestnávateľských zväzov a združení SR, Slovenskou poľnohospodárskou a potravinárskou komorou pokračovať v realizovaní aktivít, ktoré  prispejú k obnoveniu dynamiky vzájomného obchodu.

	Rada uložila generálnemu riaditeľovi Stáleho sekretariátu v spolupráci s ministerstvami zastúpenými v Rade predkladať podľa potreby, najmenej raz ročne, Rade správu o aktuálnom vývoji vzájomného obchodu medzi ČR a SR.

         
7.   Návrh rozpočtu Stáleho sekretariátu Rady colnej únie na rok 2003

Návrh rozpočtu predniesol a odôvodnil generálny riaditeľ Stáleho sekretariátu.

Predkladaný návrh rozpočtu zohľadňuje v plnom rozsahu všetky úlohy, ktoré má Stály sekretariát zabezpečovať a plniť v roku 2003. Pri jeho prerokovávaní slovenská strana potvrdila, že sa bude podieľať na rozpočte Stáleho sekretariátu na rok 2003 rovnakou sumou ako Česká republika, čo predstavuje podiel 8 020 tis. Sk.

Rada schválila  rozpočet Stáleho sekretariátu na rok 2003  v celkovom objeme 16 040 tis. Sk a prijala k nemu navrhované rozhodnutie. 

8.  Rôzne

a)	Informácia o dojednávaní  dohôd o voľnom obchode na rok 2003  

Hlavnou prioritou oboch krajín v roku 2003 je integrácia do EÚ. Neuvažuje sa preto o začatí rokovaní o uzatvorení nových dohôd o voľnom obchode. K termínu vstupu    zmluvných strán do EÚ je potrebné ukončiť platnosť  všetkých preferenčných obchodných dohôd, vrátane Zmluvy medzi ČR a SR o vytvorení colnej únie, ktorá je riešená už podpísanou Zmluvou medzi Českou republikou a Slovenskou republikou o zmene článku 38 Zmluvy o vytvorení colnej únie, podpísanej  v Prahe dňa 29. októbra 1992.

Aj v roku 2003 budú obe zmluvné strany pokračovať v spolupráci s tretími krajinami, s ktorými majú uzatvorené obchodné dohody.  
 	
           Rada vzala na vedomie Informáciu o dojednávaní dohôd o voľnom obchode v roku 2003.

b)	Ústna informácia o  činnosti Medzirezortnej konzultačnej skupiny a špecializovaných pracovných skupín

Informáciu o činnosti Medzirezortnej konzultačnej skupiny a špecializovaných pracovných skupín (ďalej len „MKS“) predniesol minister priemyslu a obchodu ČR.

 Konštatoval, že v uplynulom období sa spolupráca medzi Ministerstvom priemyslu a obchodu ČR a Ministerstvom hospodárstva SR sústredila  predovšetkým na výmenu informácií a skúseností v oblasti vývoja hospodárstva ČR a SR, zahraničného obchodu, podpory malého a stredného podnikania, podpory priamych zahraničných investícií, prístupového procesu k EÚ v pôsobnosti oboch rezortov (predovšetkým stavu v oblasti legislatívy), spolupráce inštitúcií zameraných na podporu zahraničného obchodu a spolupráce vo vzťahu k medzinárodným organizáciám. Ocenil doterajšiu činnosť MKS, súčasne však konštatoval potrebu prehodnotiť niektoré oblasti doterajšej práce z pohľadu konkrétneho prínosu a aktuálnych potrieb blížiaceho sa vstupu oboch krajín do EÚ. Hlavným cieľom spolupráce by malo byť obnovenie dynamiky vzájomného obchodu. Činnosť špecializovaných pracovných skupín bola hodnotená pozitívne, keďže udržuje trvalý pracovný kontakt jednotlivých rezortov, a to je dôležitý predpoklad na  vytváranie vhodného podnikateľského prostredia vo vzájomnej česko-slovenskej spolupráci. Zároveň zdôraznil, že v tejto kooperácii bude potrebné pokračovať a koordinovať ju aj v rámci spoločnej obchodnej politiky EÚ.

Jeho vystúpenie doplnil podpredseda vlády a minister hospodárstva a pre správu         a privatizáciu národného majetku SR. Pozitívne hodnotil predovšetkým rozhodnutie Rady       o zrušení doterajších obmedzení vo vzájomnom obchode ČR a SR, ktoré významne prispeje k zvýšeniu jeho dynamiky.

Rada vzala informáciu o činnosti Medzirezortnej konzultačnej skupiny a špecializovaných pracovných skupín na vedomie.

c)	Ústna  informácia  o stretnutí  predsedov vlád  ČR  a  SR  dňa  30.  novembra  2002
      v Bratislave

Námestník ministra zahraničných vecí ČR informoval o oficiálnej návšteve predsedu vlády ČR Vladimíra Špidlu  v  SR dňa 30. novembra 2002.

Rozhovory predsedov vlád ČR a SR sa okrem všeobecných otázok bilaterálnych a medzinárodných vzťahov týkali aj spoločnej ochrany vzdušného priestoru oboch krajín         a problémov na spoločnej hranici. Počas návštevy predsedovia vlád podpísali Zmluvu medzi Českou republikou a Slovenskou republikou o zmene článku 38 Zmluvy medzi Českou republikou a Slovenskou republikou o vytvorení colnej únie, podpísanej v Prahe                  dňa 29. októbra 1992. Premiéri vyjadrili presvedčenie, že sa vzájomná hospodárska spolupráca bude naďalej  rozvíjať všade tam, kde to bude prospešné pre obe krajiny.

Námestník ministra vyzdvihol skutočnosť, že k zániku colnej únie dôjde v dôsledku spoločného vstupu oboch krajín do EÚ a zároveň zablahoželal slovenskej strane k dosiahnutému integračnému úspechu. Ocenil existenciu colnej únie, hlavne jej význam pri zmierňovaní ekonomického dosahu po rozpade spoločného štátu.

V nadväznosti na závery návštevy premiéra ČR na Slovensku, vyzval námestník MZV ČR členov Rady, aby bola pozornosť zameraná na doriešenie otvorených otázok s tým, že Ministerstvo zahraničných vecí ČR je pripravené aktívne napomáhať tieto rokovania.

 Rada vzala informáciu o stretnutí predsedov vlád ČR a  SR na vedomie. 

d)	Ústna informácia o výsledku následnej finančnej kontroly hospodárenia                     s prostriedkami štátneho rozpočtu na Stálom sekretariáte Rady colnej únie

	Informáciu o vykonaní následnej finančnej kontrole na Stálom sekretariáte predniesol jeho generálny riaditeľ. Kontrolu vykonalo Ministerstvo financií ČR a Ministerstvo financií SR.
	Kontrolné orgány oboch ministerstiev v správe konštatovali, že finančné prostriedky boli použité na zabezpečenie prevádzky podľa platných predpisov a neboli zistené žiadne porušenia rozpočtových pravidiel pri vynakladaní pridelených štátnych finančných prostriedkov. Na odstránenie zistených drobných nedostatkov  prijal generálny riaditeľ Stáleho sekretariátu príslušné opatrenia.

	Výsledky kontroly boli zaslané prostredníctvom Ministerstva financií ČR a Ministerstva financií SR predsedovi Rady colnej únie a ministrovi hospodárstva SR.

	V roku 2002 sa okrem finančnej kontroly uskutočnila na Stálom sekretariáte i hĺbková kontrola zo Sociálnej poisťovne, ktorá  za obdobie od 1. 1. 1994 do 28. 2. 2002 nezistila žiadne porušenie predpisov. 

	Rada vzala informáciu o výsledku následnej finančnej kontroly hospodárenia na vedomie.

                                                                                                  Robert Nemcsics, v. r.
                                                                                                            predseda
                                                                                                       Rady colnej únie

STÁLY SEKRETARIÁT RADY COLNEJ ÚNIE

P r o g r a m
zasadnutia Rady colnej únie Českej republiky a Slovenskej republiky
(Bratislava 13. decembra 2002)

1.	Otvorenie rokovania – predseda Rady colnej únie a minister priemyslu a obchodu ČR 

2.	Odovzdanie a prevzatie predsedníctva v zmysle č. 30 Zmluvy medzi Slovenskou republikou a Českou republikou o vytvorení colnej únie a v zmysle č. 2, bod  2 Štatútu Rady colnej únie – predseda Rady colnej únie a minister priemyslu a obchodu ČR, prevzatie predsedníctva – podpredseda vlády a minister hospodárstva a pre správu a privatizáciu národného majetku 

3.	Kontrola plnenia úloh zo zasadnutí Rady colnej únie – generálny riaditeľ Stáleho sekretariátu Rady colnej únie 

4.	Výsledky rokovania Výboru pre koordináciu hospodárskej politiky v poľnohospodárstve – minister poľnohospodárstva ČR a minister pôdohospodárstva SR 

5.	Návrh colných sadzobníkov ČR a SR na rok 2003 – minister financií ČR a podpredseda vlády  a minister financií SR 

6.	Správa o súčasnom vývoji vzájomného obchodu medzi ČR a SR (vrátane plnenia úloh vyplývajúcich z prílohy k bodu G/1 rozhodnutia Rady colnej únie č. 19 zo                dňa 8. novembra 1999) – generálny riaditeľ Stáleho sekretariátu Rady colnej únie 

7.	Návrh rozpočtu Stáleho sekretariátu Rady colnej únie na rok 2003 – generálny riaditeľ Stáleho sekretariátu Rady colnej únie 

8.	R ô z n e

a)	Informácia o dojednávaní dohôd o voľnom obchode na rok 2003 – minister priemyslu a obchodu ČR a podpredseda vlády a minister hospodárstva a pre správu a privatizáciu národného majetku SR 

b)	Ústna informácia o činnosti Medzirezortnej konzultačnej skupiny a špecializovaných pracovných skupín – minister priemyslu a obchodu ČR a podpredseda vlády a minister hospodárstva a pre správu a privatizáciu národného majetku SR

c)	Ústna informácia o stretnutí predsedov vlád ČR a SR dňa 30. novembra 2002 v Bratislave – námestník ministra zahraničných vecí ČR a štátny tajomník MZV SR

d)	Ústna informácia o výsledku následnej finančnej kontroly hospodárenia           s prostriedkami štátneho rozpočtu na Stálom sekretariáte Rady colnej únie – generálny riaditeľ Stáleho sekretariátu Rady colnej únie  

Časový rozvrh:

10.00  - 13.00    -  rokovanie
13.00  - 14.00    -  obed
14.00  -  tlačová konferencia